Стани богат
„Стани богат“ е телевизионна игра, българската версия на популярната игра „Кой иска да бъде милионер?“, създадена от британската компания Celador.

История

2001 – 2014 
„Стани богат“ започва на 12 май 2001 година по Нова телевизия с водещ Ники Кънчев. Първоначално се използва студиото на предаването в Румъния, но впоследствие е изграден декор и в студиен комплекс в София. През годините са правени промени в сумите, които участниците печелят, но за пръв път през 2008 година е увеличен размера на голямата награда. Със старта на сезона през 2008 година при правилен отговор на 15-и въпрос играчът би спечелил 200 000 лева. За период от около година със старта на същия сезон в правилата е внедрен и четвърти жокер.

В последните години в предаването участват само популярни личности, които играят благотворително. Последното издание на предаването с водещ Ники Кънчев е на 30 май 2014 година.

2018 – 2020 
След 4-годишна пауза шоуто се завръща през 2018 г. в ефира на БНТ 1, като се излъчва от 1 април в 19:00 часа всеки делничен ден с водещ Михаил Билалов. В тази версия на предаването предварителният подбор в „Най-бързият печели“ отпада и всички участници преминават директно към основната игра. Голямата награда отново е 100 000 лв., а нивата на сумите са свалени.

След кратко прекъсване последните заснети епизоди на предаването се излъчват всяка събота и неделя от 19:00 часа. Предаването се излъчва по обществената телевизия до 26 януари 2020 г. При провеждането на изслушването по време на конкурса за позицията генерален директор на БНТ избраният впоследствие Емил Кошлуков обявява, че „Стани богат“ е „прекалено скъпо и БНТ не може да си го позволи“.

2021 – 
От 20 декември 2021 година предаването се завръща на екран в ефира на bTV. Водещ отново е Михаил Билалов, а предаването се излъчва всеки делничен ден от 18:00 часа. Сезонът е обявен като „юбилеен“ – под мотото „20 години в България“. След първоначално записаните 70 епизода веднага започва излъчването на нови епизоди. С техния старт предаването става достъпно и на SVOD платформата на медийната група – „Войо“

От 27 януари 2022 година телевизията стартира онлайн игра „Стани богат“. В нея играчът има 60 секунди да отговори на всеки от въпросите, като се използва класическата форма с 15 въпроса и 2 сигурни суми. Вместо парични суми, участниците в онлайн играта печелят „титли“.

Година след старта на предаването в ефира на bTV телевизията обявява, че интересът към „Стани богат“ е изключително голям. Играта привлича средно 39% от всички телевизионни зрители, според данните на пийпълметричната агенция ГАРБ.

През 2022 г. в търговската мрежа излиза едноименната книга „Стани богат“, в която са поместени въпроси, любопитна информация и отговори, част от класическата игра.

На 5 септември 2022 стартира вторият сезон, на 13 февруари 2023 започва третият сезон, а на 4 септември 2023 започва четвъртият сезон за bTV.

На 7 април 2023 г. журналистът Любомир Лазаров успява да отвори 15-ия въпрос на играта, но се отказва от своята игра и си тръгва със сумата от 50 000 лева. Отварянето на последния въпрос се случва за трети път в историята на „Стани богат“ и за първи път откакто водещ е Михаил Билалов.

На 4 юни 2023 г. стартира излъчването на благотворителните епизоди на предаването – под мотото „Въпрос на бъдеще“. Графикът на епизодите е променен и вече се излъчват всяка неделя от 20:00 до 22:00 часа. Участници са известни личности в отбор с неизвестен човек. Гост водещи са Даниел Цочев, Георги Милков, Петър Стоянович, Мария Силвестър, Иво Иванов и Златимир Йочев.

Правила на играта 

 Участникът отговаря на въпроси, като за всеки има избор от четири опции за отговор – А, B, C, или D. Един е верният отговор, останалите три са грешни. Класическият формат на играта е с т.нар. „Дърво на парите“ от 15 въпроса, но съществува формат, при който се задават само 12. В България този формат е бил използван в периода 2009 – 2014 година.
 Първата сигурна сума, която не може да бъде загубена от играча дори и при грешен отговор, е 500 лв. на 5-и въпрос. Класическият формат на играта с 15 въпроса определя втора сигурна сума на 10-и въпрос. От 2021 година обаче е въведена „Плаваща втора сигурна сума“. Стойността ѝ се определя от участника преди задаването на съответния въпрос между 6-и и 14-и – от 1000 до 50 000 лв.
 При правилен отговор на предишен въпрос, участникът може да се откаже от играта на текущ въпрос, за да не рискува своята печалба.
 По време на играта участникът има право да използва жокери. Класическият формат е с три жокера: „Помощ от публиката“, „50 на 50“ (елиминират се два грешни отговора) и „Обади се на приятел“. От 11 септември 2023 година в предаването отпада жокерът „Помощ от публиката“. На негово място слагат „Помощ от приятел в студиото“. 
 За кратко в България е бил въведен четвърти жокер – „Смяна на въпроса“, който може да бъде използван след първа сигурна сума и въпросът се заменя с друг, но от същото ниво на трудност.
 При верни отговори на всички 15 въпроса, участникът става победител в „Стани богат“ и печели наградата от 100 000 лв. За кратък период от време голямата награда в българското издание е била 200 000 лв. В част от този период обаче броят на въпросите е намален.
 Преди същинската игра 10 избрани участници се състезават в кръга „Най-бързият печели“. В него играчите подреждат в правилен ред отговорите на въпроса, зададен от водещия. Играчът с най-бърз отговор печели правото да се бори за голямата награда. В момента кръгът не е част от българската версия на „Стани богат“.

Победител 
За 22 години в ефир няма официален победител в „Стани богат“. Единственият участник, който  отговаря правилно на последния 15-и въпрос за 100 000 лв. е софиянецът Асен Ангелов. Само 2 седмици по-късно му се налага да върне спечелената награда, тъй като се разбира, че неговата дъщеря е известната водеща Искра Ангелова.

Източници

Външни препратки 
 Официален уебсайт
 Онлайн играта на „Стани богат“
 
 
 „Стани богат“ след ефир на bTV Plus
 „Стани богат“ на VOYO

Интелектуални игри
Предавания на Нова телевизия
Предавания на БНТ
Предавания на БТВ
Британски телевизионни сериали, излъчвани през 1990-те
Български телевизионни игри
Основани в България през 2001 година